PM मोदी पहली बार वोट डालने वाले युवाओं से बोले- आपका पहला वोट पुलवामा के शहीदों के नाम समर्पित हो सकता है क्या?  
पीएम मोदी ने लातूर में की रैली
जनसभा को किया संबोधित
कांग्रेस पर बोला हमला
प्रधानमंत्री नरेंद्र मोदी लोकसभा चुनाव के मद्देनजर जनसभा रैली को संबोधित करने मंगलवार को महाराष्ट्र के लातूर जिले में पहुंचे. यहां पीएम मोदी ने फर्स्ट टाइम वोटर्स से सवाल किया कि 'आपका पहला वोट बालाकोट में एयर स्ट्राइक करने वाले वीर जवानों के लिए समर्पित हो सकता है क्या? आपका पहला वोट पुलवामा में शहीद हुए वीरों के नाम समर्पित हो सकता है क्या?' पीएम मोदी ने आगे कहा, मैं फर्स्ट टाइम वोटर्स (First Time Voters) को कहना चाहता हूं कि आप 18 साल के हो गए हैं और आप अपना पहला वोट देश के लिए दीजिए. देश को मजबूत बनाने के लिए दीजिए, एक मजबूत सरकार बनाने के लिए दीजिए. 
पीएम मोदी ने लातूर रैली में कांग्रेस पर हमला बोलते हुए कहा, ''कांग्रेस में भ्रष्टाचार ही शिष्टाचार है. आप देखा होगा कल-परसों, कैसे कांग्रेस के करीबियों के घर से बक्सों में भरे हुए नोट मिल रहे हैं. नोट से वोट खरीदने का ये पाप इनकी राजनीतिक संस्कृति रही है. कांग्रेस को देश की सेना से कितने सबूत चाहिए? वायु सेना से कितने सबूत चाहिए? अरे जिनको सरकार पर भरोसा नहीं है, अपने वीर जवानों पर भरोसा नहीं है, तो ऐसे लोगों को कड़ी से कड़ी सजा देना जरूरी है. जम्मू कश्मीर में 2 प्रधानमंत्री की बात करने वाले लोग क्या ही जम्मू-कश्मीर के हालात सुधार पाएंगे? इनकी सच्चाई देश के हर व्यक्ति को समझनी चाहिए.''
लातूर की चुनावी जनसभा में प्रधानमंत्री नरेंद्र मोदी बोले, ''जम्मू कश्मीर में 2 प्रधानमंत्री की बात करने वाले लोग क्या ही जम्मू-कश्मीर के हालात सुधार पाएंगे? इनकी सच्चाई देश के हर व्यक्ति को समझनी चाहिए. 2014 में आपके सामने हम कुछ लक्ष्यों को लेकर आए थे. इन लक्ष्यों को प्राप्त करने में आपने मेरा जो सहयोग दिया, बड़े फैसलों में मेरा जो साथ दिया उसके लिए मैं आप सभी का आदरपूर्वक धन्यवाद देता हूं. संकल्पित भारत, सशक्त भारत बनाने का संकल्प हमने देश के सामने रखा है. राष्ट्रवाद हमारी प्रेरणा है, अंत्योदय हमारा दर्शन है और सुशासन हमारा मंत्र है. इसी भावना पर नए भारत के निर्माण के लिए हम देश के जन-जन की भागीदारी चाहते हैं.''

प्रधानमंत्री नरेंद्र मोदी ने लातूर में जनता से पूछा, ''देश सुरक्षित हाथों में है या नहीं. हमारी संस्कृति और परंपरा की रक्षा की जानी चाहिए या नहीं.. राष्ट्र की सुरक्षा हमारा काम और हमारा संकल्प है और कांग्रेस और उसके साथियों की देश विरोधी सोच है. वो कहते हैं जम्मू-कश्मीर से धारा 370 कभी नहीं हटाई जाएगी. जो बात कांग्रेस का ढकोसला पत्र कह रहा है वही बात पाकिस्तान भी कह रहा है. आतंकवादियों के अड्डे में घुसकर मारेंगे. ये नए भारत की नीति है. आतंक को हराकर ही दम लेंगे. यह हमारा संकल्प है. जम्मू-कश्मीर में राष्ट्रवादियों के मन में हमने एक नया विश्वास जगाया है. अब जम्मू-कश्मीर में स्थिति सामान्य होने का संकल्प सामने देख रहे हैं.''